Hɔɔlʋʋ 9
Ña nɛ ñɔ-hɔʋ ɩsɛɛ Yehowa
“Iluŋ Weyi ɛlabɩ [ɛsɔdaa] nɛ tɛtʋ . . . yɔ, ɛ-tɛɛ.”—Natʋ 14:7
Ɛzɩ ŋkpɛlɩkʋʋ hatʋ cabɩ takayaɣ kanɛ ka-taa yɔ, paɣtʋ kila sakɩyɛ wɛ Bibl taa nɛ apɩzɩɣ nɛ asɩnɩ ña nɛ ñɔ-hɔʋ. Yehowa sɔɔlaa se ŋwɛɛ koboyaɣ taa. Ɛyɔɔdaa se ye ŋsɩ Ɛsɔ sɛtʋ kajalaɣ ɖeɖe yɔ, ɛkaɣ kpaɣʋ mbʋ payɩ pɩtɛɖɩɣ-ŋ yɔ, nɛ ‘ɛsɛ-ŋ kɛzɛɣa.’ (Maatiyee 6:33) Ɛsɔɔlɩ siŋŋ se ŋkɛ ɛ-taabalʋ. Ñaɣ pana nɛ ña nɛ Ɛsɔ mɩ-taabalɩyɛ cɛyɩsɩ. Mbʋ kɛnɩnɩ waɖɛ sɔsɔɖɛ nɖɩ ɛyʋ pɩzɩɣ nɛ ɛwɛɛnɩ e-wezuu caɣʋ taa yɔ.—Maatiyee 22:37, 38.
1 CƐYƖSƖ ÑA NƐ YEHOWA MƖ-TAABALƖYƐ
NDƲ BIBL YƆƆDƲƲ YƆ: “‘Mankaɣ-mɩ kɛʋ Caa nɛ ɩkaɣ-m kɛʋ pɩyalaa nɛ pɛlaa’, Yehowa . . . yɔɔdʋʋna.” (2 Kɔrɛntɩ 6:18) Ɛsɔ sɔɔlaa se ña nɛ ɩ ɩkɛ taabalaa kɩbama. Nʋmɔŋ weyi ɩ-yɔɔ ŋpɩzɩɣ ŋtɩŋ nɛ ŋpɩsɩ ɛ-taabalʋ yɔ, ɩ-taa lɛɛkʋ lɛ, adɩma. Yehowa sɔɔlaa se “[ŋ]tɩmɩɣ kaahɛzaɣ.” (1 Tesalooniki 5:17) Ɛsɔɔlɩ siŋŋ se ŋheyi-i ndʋ tɩwɛ ña-laŋɩyɛ taa yɔ nɛ ña-kɩcɛyɩm. (Filiipu 4:6) Ye ña nɛ ñɔ-hɔʋ taa mba ɩlakɩ nɔɔ kʋɖʋmaɣ nɛ ɩtɩmɩɣ yɔ, panaɣ se ŋtisiɣ se toovenim lɛ, Ɛsɔ wɛɛ nɛ ŋtaɣ-ɩ liu.
Pɩtasɩnɩ Ɛsɔ yɔɔdɩnʋʋ lɛ, pɩcɛyaa se ŋwelisini-i. Ŋpɩzɩɣ nɛ ŋtɩŋnɩ Bibl nɛ Bibl takayɩsɩ kpɛlɩkʋʋ yɔɔ nɛ ŋwelisini Ɛsɔ. (Keɣa 1:1, 2) Maɣzɩɣ ndʋ ŋkpɛlɩkɩɣ yɔ, tɩ-yɔɔ. (Keɣa 76:12,13) Pɩtasɩ lɛ, pɩwɛɛ se ŋwoki kediɣzisi ɖoŋ ɖoŋ nɛ ŋwelisini Ɛsɔ.—Keɣa 121:1-4.
Ye ŋheyiɣ lalaa Yehowa yɔɔ tɔm yɔ, pɩsɩɣnɩ-ŋ siŋŋ nɛ ña nɛ ɩ mɩ-taabalɩyɛ cɛyɩsɩ ɖɔɖɔ. Ye ŋñakɩ pana nɛ ŋlakɩ mbʋ yɔ, pɩsɩɣnɩ-ŋ nɛ ŋñɔtʋʋnɩ-ɩ tam.—Maatiyee 28:19, 20.
ƐBƐ ŊPƖZƖƔ NƐ ŊLA?
Ñɩnɩ alɩwaatʋ paa evemiye nɖɩ, nɛ ŋkalɩɣ Bibl nɛ ŋtɩmɩɣ ɖɔɖɔ
Yele nɛ fezuu taa tʋma wɛɛ kajalaɣ lone nɛ pɩkpaɖɩ aleɣya nɛ helim mʋʋ ɖʋtʋ ndʋ ɩlakɩ mɩ-hɔʋ taa yɔ
2 NƖƖ LELEŊ ÑƆ-HƆƲ TAA KPƐLƖKƲƲ YƆƆ
NDƲ BIBL YƆƆDƲƲ YƆ: “Ɩñɔtɩ mɩ-tɩ nɛ Ɛsɔ nɛ ɛñɔtɩ ɛ-tɩ nɛ mɩ.” (Yakubu 4:8) Pɩwɛɛ se ŋɖʋ hɔʋ taa kpɛlɩkʋʋ ɖʋtʋ nɛ ŋñaɣ pana nɛ ŋɖɔŋ tɩ-yɔɔ paa ɛzɩmtaa. (Kiɖe Tɛɛ Tɔm 18:19) Ɛlɛ pɩpɔzʋʋ se ŋtasɩ nabʋyʋ labʋ ɖɔɖɔ. Pɩwɛɛ se ŋmaɣzɩɣ Ɛsɔ yɔɔ tam paa ña-tʋmɩyɛ nɖɩ ɖɩ-taa. Yele ñɔ-hɔʋ nɛ Ɛsɔ pa-taabalɩyɛ cɛyɩsɩ pɩtɩŋnɩ ɛzɩma ŋyɔɔdʋʋ ɛ-tɔm kɩ-cɔlɔ paa ɖooye, “ɖɩɣa nɛ nʋmɔʋ taa, ɖɩhɛnɩyɛ taa nɛ kʋyʋʋ taa” yɔ. (Wayɩ Wayɩ Paɣtʋ 6:6, 7) Ñaɣ pana nɛ ŋnɩɣzɩnɩ Yozuwee weyi ɛyɔɔdaa se: “ma nɛ man-ɖɩɣa Yehowa ɖɩwazɩɣ [ɖɩsɛɣ]” yɔ.—Yozuwee 24:15.
ƐBƐ ŊPƖZƖƔ NƐ ŊLA?
La ɖʋtʋ camɩyɛ nɛ ŋtɩŋnɩ tɩ-yɔɔ nɛ ŋfalɩsɩɣ ñɔ-hɔʋ taa ñɩma tɩŋa; nɛ pɩla nɔɔ kʋɖʋmaɣ nɛ paa weyi lɛ ɛ-kɩcɛyɩm camɩyɛ